Regering gee duidelikheid oor sigaretteRokers sal vir nog twee weke aan hul eie genade oorgelaat word. Dit nadat verskeie ministers Donderdag gesê het die koop en verkoop van sigarette bly inderdaad verbode tydens die landwye afsondering. Enigeen wat die regulasies oortree, kan ses maande tronk toe gaan of ’n boete, of albei, opgelê word. Die versekering is gegee deur die minister van polisie, genl. Bheki Cele, en die minister van samewerkende regering, dr. Nkosazana Dlamini-Zuma. Die Wes-Kaapse regering het vroeër beweer sigarette mag wel verkoop word mits dit saam met noodsaaklikhede aangeskaf word. Cele en Dlamini-Zuma het egter uitgewys dat sigarette nie onder die produkte op die lys van noodsaaklike produkte gelys is nie, en dus nie gekoop of verkoop mag word nie. Die regulasies geld vir die hele land en provinsies mag nie daarvan afwyk nie, het Dlamini-Zuma en Cele gesê. Cele het bygevoeg dat 2 289 Suid-Afrikaners reeds in hegtenis geneem is vir die oortreding van rampregulasies. Die Wes-Kaapse minister van finansies en ekonomiese ontwikkeling, David Maynier, het vroeër aangedui dat die Wes-Kaapse regering sal inval by wat die nasionale regering ook al bepaal, en ontken dat die provinsie van die reëls afwyk. Informele handelaars mag nou ook handel dryf, maar slegs in die gelyste noodsaaklike goedere, en slegs as hulle oor die nodige permit van die munisipaliteit beskik. Verlengde winkelure vir handel in noodsaaklike goedere word toegelaat. Die getal koronavirus-infeksies het teen Donderdag met 82 gevalle tot 1 462 toegeneem. Die getal Suid-Afrikaanse sterftes staan op vyf, op ’n dag wat die gevalle wêreldwyd deur die kerf van 1 miljoen gebreek en die getal wêreldwye sterftes tot meer as 50 000 toegeneem het.